ফের অবৈধ অনুপ্রবেশ! নদিয়া থেকে ধৃত ২ বাংলাদেশি

নদিয়া: ফের অশান্ত বাংলাদেশ (Bangladesh)। তাই আবারও একবার সীমান্ত দিয়ে অনুপ্রবেশের (Infiltration) আশঙ্কা বৃদ্ধির আশঙ্কা করা হচ্ছে। এই পরিস্থিতির মাঝেই অবৈধ অনুপ্রবেশের অভিযোগে দুই বাংলাদেশি (Bangladeshi) যুবককে গ্রেফতার করল নদিয়ার (Nadia) ধানতলা থানার পুলিশ। জানা গিয়েছে, ওই দুই যুবককে ধানতলা থানার বহিরগাছি বাজার এলাকায় ঘোরাফেরা করতে দেখে পুলিশের সন্দেহ হয়। এরপর তাঁদের জিজ্ঞাসাবাদ করতেই বেরিয়ে আসে চাঞ্চল্যকর তথ্য। দুই যুবক স্বীকার করেন, কয়েক মাস আগে অবৈধভাবে বাংলাদেশ থেকে ভারতে প্রবেশ করেছিল এবং কিছুদিনের মধ্যে ফের বাংলাদেশে ফিরে যাওয়ার পরিকল্পনা ছিল।

পুলিশ সূত্রে জানা গিয়েছে, গ্রেফতার হওয়া দুই যুবকের নাম হাসিফ শেখ (৩২) এবং আমিনুর শেখ (২৫)। তাঁদের দুজনের বাড়িই বাংলাদেশের ঝিনাইদহ জেলার মহেশপুর থানার নল পাতুয়া এলাকায়। তবে কী উদ্দেশ্যে তারা ভারতে এসেছিল এবং এতদিন কোথায় ছিল, তা খতিয়ে দেখছে পুলিশ।

আরও পড়ুন: শেখ মুজিবের বাড়ি ধ্বংসকে ‘দুর্ভাগ্যজনক’ বলে কটাক্ষ ভারতের

প্রাথমিক তদন্তে পুলিশ জানতে পেরেছে, ধৃতরা দীর্ঘদিন ধরেই ভারতে বসবাস করছিল। তবে তাদের ভারত প্রবেশের আসল কারণ স্পষ্ট নয়। পুলিশের সন্দেহ, তারা কোনো চক্রের সঙ্গে যুক্ত থাকতে পারে, যারা অবৈধ অনুপ্রবেশে সহায়তা করে। তাদের কাছ থেকে কোনো জাল নথিপত্র উদ্ধার হয়েছে কি না, তাও তদন্ত করে দেখা হচ্ছে।

ধানতলা থানার পুলিশ জানিয়েছে, ধৃতদের আজ রানাঘাট আদালতে পেশ করা হবে এবং পুলিশ রিমান্ডের আবেদন করা হবে। পুলিশ সূত্রে খবর, ধৃতদের জিজ্ঞাসাবাদ করে তাদের ভারতে থাকার উদ্দেশ্য, সঙ্গে কোনো দালাল চক্রের যোগাযোগ আছে কি না, তা জানার চেষ্টা করা হবে।