অবৈধ অনুপ্রবেশ! বর্ডার এলাকায় ২ বাংলাদেশিকে পাকড়াও করল পুলিশ

মুর্শিদাবাদ: ভারত-বাংলাদেশ সীমান্তে (India-Bangladesh Border) ফের অবৈধ অনুপ্রবেশ (Infiltration)। এবার দুই বাংলাদেশি (Bangladeshi) অনুপ্রবেশকারীকে গ্রেফতার করল মুর্শিদাবাদের (Murshidabad) সাগরপাড়া থানার পুলিশ। রবিবার গভীর রাতে চর কাকমারি সীমান্তবর্তী এলাকায় নাকা তল্লাশির সময় দু’জন ব্যক্তিকে দেখে পুলিশের সন্দেহ হয়। পুলিশ তাদের পরিচয় জানতে চাইলে তারা সঠিক উত্তর দিতে পারেনি। ফলে পুলিশের সন্দেহ আরও বাড়ে এবং জিজ্ঞাসাবাদের জন্য তাদের আটক করা হয়।

প্রাথমিক তদন্তে জানা যায়, ধৃত ব্যক্তিরা হলেন কেরামত মাল ও সালাম বেদ। দু’জনেরই বাড়ি বাংলাদেশের রাজধানী ঢাকায়। তারা কয়েক মাস আগে অসম সীমান্ত দিয়ে অবৈধভাবে ভারতে প্রবেশ করেছিল। তবে ভারতে থাকার পর তারা বাংলাদেশে ফিরে যাওয়ার পরিকল্পনা করছিল। পরিকল্পনা অনুযায়ী, তারা সাগরপাড়ার চর কাকমারি সীমান্ত দিয়ে দেশে ফেরার চেষ্টা করছিল। কিন্তু পুলিশের তৎপরতায় তারা ধরা পড়ে।

আরও পড়ুন: প্রয়াত তৃণমূল বিধায়ক নাসিরুদ্দিন আহমেদ, শোকের ছায়া কালীগঞ্জে

পুলিশ সূত্রে খবর, ধৃতদের কাছে কোনও বৈধ পরিচয়পত্র পাওয়া যায়নি। তারা ভারতে আসার উদ্দেশ্য সম্পর্কেও কোনো স্পষ্ট জবাব দিতে পারেনি। তাই কী কারণে তারা এ দেশে প্রবেশ করেছিল এবং এখানে কী করছিল, তা খতিয়ে দেখছে পুলিশ।

সাগরপাড়া থানার পুলিশ ইতিমধ্যে এই বিষয়ে উচ্চপদস্থ কর্তৃপক্ষকে অবগত করেছে। ধৃতদের জিজ্ঞাসাবাদ চালিয়ে আরও বিস্তারিত তথ্য জানার চেষ্টা চলছে। একইসঙ্গে এই অনুপ্রবেশের পেছনে কোনো বড় চক্র কাজ করছে কি না, তাও খতিয়ে দেখা হচ্ছে। এই ঘটনার পর সীমান্তের নিরাপত্তা নিয়ে আবারও প্রশ্ন উঠেছে।