পাসপোর্টের কাজে এসে ধৃত বাংলাদেশি, কলকাতা পুরসভায় হুলুস্থুল কাণ্ড

কলকাতা: বাংলাদেশি (Bangladeshi) অনুপ্রবেশ (Infiltration) নিয়ে দীর্ঘদিন ধরেই বিতর্ক চলছে রাজ্যজুড়ে। রাজনৈতিক মহল থেকে সাধারণ মানুষের আলোচনায় বারবার উঠে এসেছে এই ইস্যু। এবার সেই অনুপ্রবেশের ছায়া এসে পড়ল কলকাতা পুরসভাতেও (Kolkata Municipal Corporation)। সোমবার সকালে কলকাতা পুরসভার পাসপোর্ট ও জন্ম সার্টিফিকেট সংক্রান্ত বিভাগে আসেন এক ব্যক্তি। তার নাম রফিকুল ইসলাম বিশ্বাস। পাসপোর্ট সংক্রান্ত কিছু কাজের জন্যই তিনি পুরসভায় যান।

পুরসভার নিয়ম অনুযায়ী, তাঁর দেওয়া সমস্ত নথি খতিয়ে দেখতে শুরু করেন পুরকর্মীরা। আর সেখানেই ধরা পড়ে গুরুতর অসঙ্গতি। কলকাতা পুরসভার এক কর্মী জানান, রফিকুল ইসলাম বিশ্বাসের পাসপোর্ট, আধার কার্ড ও অন্যান্য পরিচয়পত্রে উল্লিখিত তথ্য একে অপরের সঙ্গে মিলছিল না। বিষয়টি সন্দেহজনক মনে হওয়ায় সঙ্গে সঙ্গেই তাঁকে আটক করে খবর দেওয়া হয় পুলিশকে (Police)।

আরও পড়ুন: চাকরি বাতিল মামলার শুনানি শেষ রায়দান স্থগিত

খবর পেয়ে দ্রুত ঘটনাস্থলে পৌঁছে ওই ব্যক্তিকে হেফাজতে নেয় নিউটাউন থানার পুলিশ। পুলিশি জেরার মুখে রফিকুল ইসলাম বিশ্বাস স্বীকার করেন যে, তিনি আদতে বাংলাদেশের বাসিন্দা। তাঁর ভারতীয় আধার কার্ড ও ভোটার কার্ড কলকাতারই কোনও জায়গা থেকে তৈরি করা হয়েছে বলে স্বীকার করেন ধৃত ব্যক্তি। সেই নথির ভিত্তিতেই ভারতীয় পাসপোর্টও পেয়েছিলেন বলেও দাবি করেন তিনি। তবে ধৃত ব্যক্তি দাবি করছেন যে, তিনি কোনও অপরাধ করেননি এবং তাকে ফাঁসানো হয়েছে।

নিউটাউন থানার পুলিশ ইতিমধ্যেই এই ঘটনার তদন্ত শুরু করেছে। সন্দেহ করা হচ্ছে, এর পিছনে কোনও শক্তিশালী দালাল চক্র কাজ করছে, যারা বিদেশি নাগরিকদের বেআইনিভাবে ভারতীয় পরিচয়পত্র বানিয়ে দিচ্ছে। তদন্তকারীরা রফিকুল ইসলাম বিশ্বাসের দেওয়া তথ্যের ভিত্তিতে তার সঙ্গে যোগাযোগ থাকা ব্যক্তিদের খোঁজ শুরু করেছে।